Lof vir Wetenskapweek | Netwerk24
Lof vir Wetenskapweek
Hoërskool Swartland-leerders George Eksteen, Corne Dawson en Tiaan Walters het verlede week as deel van hul deelname aan Nasionale Wetenskapweek wetenskaplike eksperimente vir die publiek uitgevoer. Foto: Veronica Boyi
Die Nasionale Wetenskapweek wat verlede week in die streek aangebied is, was volgens organiseerders ’n groot sukses.
Dié projek is aangebied deur die Weskus-onderwysdistrik en geborg deur die departement van wetenskap en tegnologie in samewerking met die Suid-Afrikaanse Agentskap vir Wetenskap en Tegnologiebevordering.
Leerders by verskillende skole het deelgeneem aan ’n papiervliegtuigkompetisie, pret met wiskunde en wetenskap, vroue in wetenskap en die gewilde wiskunde-en- wetenskap-vasvrakompetisie met die tema “Vergroot ons demokrasie deur die wetenskap”.
Tydens die pret met wetenskap wat aangebied is by dertien skole, is leerders die geleentheid gebied om self eksperimente uit te voer.
By twee skole, ’n winkelsentrum en in Porterville se hoofstraat is leerders van verskillende wetenskapklubs die geleentheid gebied om aan ander leerders en die publiek hul kennis van wetenskap te demonstreer.
Tydens die Vroue in wetenskap-sessies, wat by twee verskillende skole gehou is, is meisies ingelig oor studievelde beskikbaar onder die tema Vergroot ons demokrasie deur wetenskap, asook hoe die tema ’n rol speel in hul daaglikse lewe.
In die vasvra-kompetisie in die stadsaal in Moorreesburg is die wiskundige en wetenskaplike vaardighede van leerders getoets in onder meer biologie.
Die algehele wenner van die kompetisie was Vredenburg A met die Hoërskool Swartland in die tweede plek en Augsburg Landbougimnasium in die derde plek.